b'\n_START_ARTICLE_\nMartynas V\n_START_SECTION_\nBiografija\n_START_PARAGRAPH_\nGim\xc4\x97 kilmingoje \xc5\xa1eimoje. Studijavo teis\xc4\x99 Perud\xc5\xbeos universitete. Dirbo Romos kurijoje. Popie\xc5\xbeius Urbonas VI j\xc4\xaf paskyr\xc4\x97 apa\xc5\xa1tali\xc5\xa1kuoju protonotaru, o popie\xc5\xbeius Inocentas VII\xc2\xa0\xe2\x80\x93 1405\xc2\xa0m. kardinolu. Dalyvavo 1409\xc2\xa0m. surengtame Pizos susirinkime, kuriame palaik\xc4\x97 antipopie\xc5\xbei\xc5\xb3 Aleksandro V ir Jono XXIII rinkimus. Kitame\xc2\xa0\xe2\x80\x93 Konstanco susirinkime 1417\xc2\xa0m. lapkri\xc4\x8dio 11 d. vienbalsiai buvo i\xc5\xa1rinktas naujuoju ir vieninteliu teis\xc4\x97tu popie\xc5\xbeiumi bei i\xc5\xa1vyko \xc4\xaf Italij\xc4\x85.\n_START_SECTION_\nPopie\xc5\xbeiaus vardas\n_START_PARAGRAPH_\nI\xc5\xa1rinkus O. di Colonna naujuoju popie\xc5\xbeiumi, jis pasirinko Martyno vard\xc4\x85. Ta\xc4\x8diau iki \xc5\xa1io i\xc5\xa1rinkimo laikyta, kad Martyno vard\xc4\x85 jau tur\xc4\x97jo popie\xc5\xbeiai Martynas II ir Martynas III, nors j\xc5\xb3 tikrieji vardai buvo Marinas I ir Marinas II. Siekiant i\xc5\xa1vengti tolimesn\xc4\x97s painiavos, popie\xc5\xbeiams Martynui IV ir Martynui V palikta esama numeracija, nors fakti\xc5\xa1kai jie yra, atitinkamai, Martynas II ir Martynas III.\n_START_SECTION_\nPontifikatas\n_START_PARAGRAPH_\n1420\xc2\xa0m. kovo 1 d. paskelb\xc4\x97 bul\xc4\x99, kuria buvo prad\xc4\x97tos kovos su husitais Bohemijoje. Tik 1420\xc2\xa0m. lapkrit\xc4\xaf gr\xc4\xaf\xc5\xbeo \xc4\xaf Rom\xc4\x85, kuri\xc4\x85 iki tol kontroliavo ital\xc5\xb3 kondotjeras Braccio da Montone. \xc4\xaegyvendino Konstanco susirinkimo nutarimus, kuriais buvo schizmos metu priimti dekretai d\xc4\x97l ba\xc5\xbeny\xc4\x8di\xc5\xb3 privilegij\xc5\xb3, reformavo popie\xc5\xbeiaus kurijos darb\xc4\x85, sustiprino Popie\xc5\xbeiaus valsyb\xc4\x99 ir visos Ba\xc5\xbeny\xc4\x8dios \xc4\xaftak\xc4\x85, prad\xc4\x97jo derybas d\xc4\x97l unijos su Konstantinopolio patriarchu. Taip pat u\xc5\xbedraud\xc4\x97 \xc5\xbeyd\xc5\xb3 pogromus, skyr\xc4\x97 daug d\xc4\x97mesio Romos pastat\xc5\xb3 ir tilt\xc5\xb3 atstatymui. 1418\xc2\xa0m. tarpininkavo Lietuvos did\xc5\xbeiosios kunigaik\xc5\xa1tyt\xc4\x97s ir Lenkijos paliauboms su Vokie\xc4\x8di\xc5\xb3 ordinu. 1421\xc2\xa0m. patvirtino Medinink\xc5\xb3 vyskupij\xc4\x85, para\xc5\xa1\xc4\x97 lai\xc5\xa1k\xc5\xb3 Lietuvos did\xc5\xbeiajam kunigaik\xc5\xa1\xc4\x8diui Vytautui, ragindamas nutraukti ry\xc5\xa1ius su husitais. Tai pat Jogailai 1421 metais yra para\xc5\xa1\xc4\x99s lai\xc5\xa1k\xc4\x85, kuriame pamin\xc4\x97jo savo kraujo giminyst\xc4\x97s saitus su Lietuvos Did\xc5\xbeiaisiais Kunigaik\xc5\xa1\xc4\x8diais: "M\xc5\xabs\xc5\xb3 pa\xc4\x8di\xc5\xb3 \xc5\xa1eima Colonna, i\xc5\xa1 kurios mes gim\xc4\x99 pagal k\xc5\xabn\xc4\x85, mus saisto giminyst\xc4\x97s ry\xc5\xa1iais. "; \xe2\x80\x9eNos quoque cum nostra prosapia de Columna, ex qua carnaliter nati sumus, obstrinxisti vinculo affinitati / sont sorties d\xe2\x80\x99une m\xc3\xaame tige\xe2\x80\x9c.'